Source: https://nasazilina.sme.sk/c/6523521/chocholac-hovori-ze-v-jeho-pripade-sa-diali-sudne-spinavosti.html
Timestamp: 2017-06-27 07:10:58+00:00
Document Index: 10648242

Matched Legal Cases: ['Súd ', 'súd ', 'súd ', 'Súd ', 'súd ', 'súd ', 'Súd ', 'Súd ']

Chocholáč hovorí, že v jeho prípade sa diali "súdne špinavosti" - nasazilina.sme.sk
Chocholáč hovorí, že v jeho prípade sa diali "súdne špinavosti"
Chocholáč si myslí, že sudcovia boli zaujatí. 6. sep 2012 o 11:03 Juraj Milo
(Zdroj: JURAJ MILO)Písmo:A-|A+00Súd vydal konečný rozsudok. Roman Chocholáč brutálne a surovo zabil svoju krstnú mamu a sesternicu. Krajský súd v Žiline potvrdil Chocholáčovo doživotie. Odvolanie v tomto prípade neexistuje. Chocholáč si však myslí, že sudcovia boli zaujatí. ŽILINA. Roman Chocholáč, ktorý v novembri 2009 neľudsky zabil dvoch ľudí zo svojej rodiny, sa z väzenia už nedostane. Majetkový prospech „Spadol mi kameň zo srdca. Možno si to teraz ani tak neuvedomujem, ale časom to príde. Aspoň jeden z tých, čo spravili tú ohavnú vec, bol právoplatne odsúdený na doživotie,“ opísal pocity po rozhodnutí Krajského súdu manžel a otec zavraždených Jozef Krčula. Chocholáč si myslel, že ak teta a sesternica zomrú, ich majetok pripadne jeho rodine. „V kútiku duše som mal ešte namysli, aby odvolací súd neznížil trest. Bola tam ešte možnosť preňho, ale teraz som už rád,“ povedal Krčula. Sťažnosť na všetkých sudcov Tento pocit sa v Krčulovi nezobral náhodou. Roman opäť predviedol siahodlhú reč, v ktorej súdu a orgánom činným v trestnom konaní vytýkal mnoho procesných chýb a nezákonných postupov. „Sudkyňa hneď na prvom hlavnom pojednávaní (keď sa spis vrátil na okresný sud, pozn. redakcia) vyniesla verdikt. Spis chce posunúť vopred dohodnutému senátu Krajského súdu v Žiline. Je si vedomá, že odstránením chýb sa mohol rozsudok zmeniť, a to nechce dopustiť. Strach, aký vyžarovala, keď zjapala na môjho advokáta, to len potvrdzuje,“ povedal Chocholáč. Súd sťažnosť na zaujatosť zmietol zo stola. „Tie časy, kedy niekto prišiel a povedal, namietam vás, a to bez dôvodu, už skončili,“ vysvetlil svoj postoj sudca. Iba rozsudok s odôvodnením nad Chocholáčom mal 96 strán. Opäť siahodlhá odvolacia reč Roman si však pred odvolací súd pripravil niekoľko desiatok stranové odôvodnenie svojho odvolania. Namietal napríklad, že nemal čas na prípravu záverečnej reči, útočil na súdnych znalcov a hovoril o porušovaní súdnej ochrany. „Žijeme v krajine, kde sa v stave dôkaznej núdze robia zo strany orgánov činných v trestnom konaní špinavosti,“ povedal rázne Chocholáč. Zvláštne postupy Vytýkal súdu aj zopár, podľa neho, nelogických postupov. „Ak výtery spod nechtov zavraždenej obsahujú iba moje DNA, tak potom nemohli byť od zavraždenej, lebo v tom prípade by tam, tak ako v druhom prípade, bola DNA aj osoby, od ktorej boli vzaté,“ povedal Chocholáč, „súd navyše nevykonal ani jeden z mojich návrhov na doplnenie dokazovania.“ Macherstvo sa mu vypomstilo Stalo sa aj to, čo málokto čakal. Roman priznal chybu. Psychologický posudok mu robili v čase, keď 4 dni držal protestnú hladovku. „Odporúčam to vyskúšať. Keď je človek odkázaný len na vodu, tak je podráždený a aj jeho správanie je iné,“ povedal Chocholáč. „Poradili mi, aby som pri vyšetrení neodpovedal. Toto vyšetrenie som bagatelizoval a priznávam, trochu som aj machroval. Teraz ma to mrzí,“ dodal. Vyšetrenie duševného stavu dopadlo pre Chocholáča veľmi zle. Z výsledkov mu, pravdepodobne aj vďaka jeho ignorácii, diagnostikovali poruchu osobnosti, ktorá nie je schopná vyšších citov. Súd jeho sťažnostiam nevyhovel Súd sa však k Romanovým tvrdeniam postavil rázne. Sudca začal obvineniami na zaujatosť sudcov. „Vy isto nie ste taká osoba, kvôli ktorej by sa sudcovia museli na takéto konanie znížiť,“ povedal sudca. Predseda senátu odôvodnil najprísnejší trest: „Nie je už absolútne žiadna nádej na vašu prevýchovu, a preto strávite zvyšok života vo väzení. Otázka, ktorá ale spoločnosti stále nebola zodpovedaná, je – prečo?“ Následky vašich činov sú nenapraviteľné a tento trest je ochranou spoločnosti, aby ste niečo podobné už nikdy nezopakovali,“ dodal sudca. Ako sa to stalo? Chocholáč svoju tetu Ivetu dobodal a v aute ju spustil do Vážskeho kanála v Kotešovej. Potom počkal na sesternicu, ktorá mu bola v detstve veľmi blízka. Škrtil ju a v inom aute ju taktiež spustil do Váhu. Hrozné je, že Ivana v čase, kedy ju Roman spustil v aute, ešte nebola mŕtva. Nedokázala sa však vyslobodiť a v aute sa utopila. Dôkazy, biologický materiál a výpovede svedkov vrhli tieň podozrenia na Romana. Ten bol vzatý do väzby. Po dvoch rokoch a deviatich mesiacoch sa dala tomuto prípadu definitívna bodka. Chocholáč nemal byť jediný, ktorý vražil Jozef Krčula si však myslí, že Roman nie je jediný, ktorý mal v surových vraždách prsty. Takéto dohady na súde už zazneli. Mladík hovoril, že by nemal byť súdený sám. Hovorilo sa o sfetovanom kamarátovi, dokonca o Romanovom blízkom príbuznom. „Budem do konca života presvedčený, že to neurobil sám, aj keď na to nie je dôkazov,“ dodal Krčula. Zdieľať na facebooku (0) Diskusia (0)